text: La moda del menjar sa | Blog Pordamsa
  Tenir cura del cos duent una alimentació saludable s'ha convertit en un hàbit que cada dia té més adeptes. Amb el pas del temps el cos es rovella, però hi ha dietes com la mediterrània –rica en verdures, peix, fruita i condiments com l'oli d'oliva— que ajuden a endarrerir-ne el procés. Per això, els consumidors són cada vegada més exigents amb el que mengen i busquen productes purs, que aportin antioxidants, vitamines i que siguin baixos en greixos saturats.
  Menjar Mediterrani - Font: Flickr
  El sector de l'hostaleria ha fet seva aquesta moda i ha desplegat un ventall de serveis per donar-hi resposta. Els hotels omplen els bufets de productes saludables i posen a disposició dels clients zones de spa, on els sigui fàcil trobar teràpies de tot tipus. També hi ha empreses que han fet de la salut i la bellesa el centre del seu negoci. Per exemple, el grup Peralada —que entre d'altres elabora vins i caves— ha sabut aprofitar els beneficis antioxidants d'aquests dos productes i ha convertit el seu Hotel Peralada en un centre de referència en tractaments rejovenidors a base de vinoteràpia.
  La xocolata és un bon antioxidant - Font: Flickr
  Als restaurants els xefs també ho tenen clar, i ofereixen als clients allò que més busquen: plats amb productes bons per a l'organisme. No hi falten les verdures, ni el peix, ni els formatges. De postres el protagonisme se l'emporten la fruita i la xocolata, que és un antioxidant deu, segons diuen els experts. També l'alta cuina es fixa en aquests hàbits. El xef Ramon Freixa, al seu restaurant de Madrid, fa bandera de la cuina lleugera i Carme Ruscalleda ha ideat, amb el dietista de la Clínica Planas de Barcelona, el Dr. Manuel Sánchez, un menú «antiedat». Se serveix al restaurant Moments de l'Hotel Mandarin de Barcelona, que dirigeix el seu fill Raül Balam. Perquè cuidar-se està de moda. I fer-ho menjant bé, encara més.